CELEX: 32018D0501
Language: ro
Date: 2018-03-22 00:00:00
Title: Decizia de punere în aplicare (UE) 2018/501 a Comisiei din 22 martie 2018 privind recunoașterea Sultanatului Oman în temeiul Directivei 2008/106/CE a Parlamentului European și a Consiliului în ceea ce privește sistemele de formare și de certificare a navigatorilor [notificată cu numărul C(2018) 1640] (Text cu relevanță pentru SEE. )

26.3.2018   
            
            
               RO
            
            
               Jurnalul Oficial al Uniunii Europene
            
            
               L 82/15
            
         DECIZIA DE PUNERE ÎN APLICARE (UE) 2018/501 A COMISIEI
   din 22 martie 2018
   privind recunoașterea Sultanatului Oman în temeiul Directivei 2008/106/CE a Parlamentului European și a Consiliului în ceea ce privește sistemele de formare și de certificare a navigatorilor
   
      
         [notificată cu numărul C(2018) 1640]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 19 alineatul (3),
   întrucât:
   
               (1)
            
            
               În conformitate cu Directiva 2008/106/CE, statele membre pot decide să recunoască, prin atestare, certificatele corespunzătoare de competență sau de aptitudini ale navigatorilor emise de țări terțe, cu condiția ca țara terță în cauză să fie recunoscută de Comisie. Aceste țări terțe trebuie să îndeplinească toate cerințele Convenției din 1978 a Organizației Maritime Internaționale privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”).
            
         
               (2)
            
            
               Printr-o scrisoare din data de 19 august 2015, Țările de Jos au solicitat recunoașterea Sultanatului Oman. În urma solicitării respective, Comisia a contactat autoritățile din Oman în scopul efectuării unei evaluări a sistemului de formare și de certificare din acest stat, pentru a verifica dacă Sultanatul Oman respectă toate cerințele Convenției STCW și dacă s-au luat măsurile corespunzătoare în vederea prevenirii fraudei în ceea ce privește certificatele. S-a explicat că evaluarea se va baza pe constatările unei misiuni de anchetă care urma să fie efectuată de experții Agenției Europene pentru Siguranță Maritimă (denumită în continuare „agenția”).
            
         
               (3)
            
            
               Inspecția a avut loc în august 2016 și a identificat mai multe domenii care trebuie abordate în mod corespunzător de către autoritățile din Oman, inclusiv deficiențe legate de procedurile de management al calității, de aprobare a programelor educaționale și a cursurilor de formare, precum și de activitățile Colegiului Maritim Internațional din Oman (IMCO). În ianuarie 2017, autoritățile din Oman au prezentat un plan voluntar de măsuri corective.
            
         
               (4)
            
            
               Pe baza rezultatelor anchetei și pe baza planului voluntar de măsuri corective, Comisia a efectuat o evaluare a sistemului de formare și de certificare din Sultanatul Oman. În mai 2017, Comisia a transmis autorităților din Oman un raport de evaluare care concluziona că toate deficiențele au fost abordate în planul voluntar de măsuri corective, cu excepția a două constatări referitoare la procedura de aprobare a programului de formare al IMCO și la finalizarea lucrărilor de construcție a unui sit de pregătire în domeniul siguranței în cadrul aceleiași instituții de învățământ.
            
         
               (5)
            
            
               În iulie 2017, autoritățile din Oman au prezentat măsuri corective suplimentare care abordează aceste constatări.
            
         
               (6)
            
            
               Pe baza tuturor informațiilor disponibile, Comisia a concluzionat că autoritățile din Oman au adoptat măsuri pentru a pune sistemul de formare și de certificare a navigatorilor din Oman în conformitate cu cerințele Convenției STCW.
            
         
               (7)
            
            
               Rezultatul final al evaluării demonstrează că Sultanatul Oman respectă cerințele Convenției STCW, a rezolvat toate deficiențele identificate și că au fost adoptate măsurile corespunzătoare pentru prevenirea fraudei în ceea ce privește certificatele.
            
         
               (8)
            
            
               Statelor membre li s-a furnizat un raport privind rezultatele evaluării.
            
         
               (9)
            
            
               Măsura prevăzută în prezenta decizie este conformă cu avizul Comitetului pentru siguranța maritimă și prevenirea poluării de către nave,
            
         ADOPTĂ PREZENTA DECIZIE:
   Articolul 1
   În sensul articolului 19 din Directiva 2008/106/CE, Sultanatul Oman este recunoscut în ceea ce privește sistemele de formare și de certificare a navigatorilor.
   Articolul 2
   Prezenta decizie se adresează statelor membre.
   
      Adoptată la Bruxelles, 22 martie 2018.
      
         
            Pentru Comisie
         
         Violeta BULC
         
            Membru al Comisiei
         
      
   
   
      (1)  JO L 323, 3.12.2008, p. 33.